b'\n_START_ARTICLE_\nHamburg\n_START_SECTION_\nHistorie\n_START_PARAGRAPH_\nHamburgs vugge ligger ved Elbens sideelv Alster. Ved Alsters bredd (gammelsaksisk: ham) oppsto p\xc3\xa5 700-tallet den f\xc3\xb8rste bosettingen ved denne elvens munning i Elben. Karl den store anla i 808 en borg p\xc3\xa5 h\xc3\xb8yden mellom Alster og Elben. Hamburg ble etablert ca. 830 i dette omr\xc3\xa5det. Fra 1100-tallet fikk Elben en st\xc3\xb8rre betydning og handelen i Nord-Europa utviklet seg raskt. Keiser Barbarossa tildelte i 1189 (i henhold til Nordsj\xc3\xb8kyst-traktaten) byen privilegiet \xc3\xa5 innkreve toll p\xc3\xa5 Elben, og dermed oppsto den frie riksbyen Hamburg._NEWLINE_Hamburg ble i middelalderen en viktig nordeuropeisk havn for Hansaforbundet dannet i 1241. Etter oppdagelsen av Amerika ble Hamburg en viktig innf\xc3\xb8rselshavn. Speicherstadt ble oppf\xc3\xb8rt i perioden 1881-1888 og fra 1888 ble frihavnen etablert._NEWLINE_Byen hadde helt til 1850 ikke mer enn ca. 50 000 innbyggere. Fra 1860 startet imidlertid industrialiseringen og innen 1900 var befolkningen ca. en  million. I 1937 ble grensene utvidet til de som gjelder i dag._NEWLINE_Hamburg har v\xc3\xa6rt en republikk siden middelalderen. Fra 1200-tallet til godt inn p\xc3\xa5 1800-tallet var det forbudt for adelige b\xc3\xa5de \xc3\xa5 eie eiendom og \xc3\xa5 delta i det politiske livet i Hamburg, og adelige (som man hovedsakelig fant utenfor byen) ble sett sterkt ned p\xc3\xa5. Hamburg var imidlertid ikke noe demokrati, men snarere en form for oligarki eller plutokrati, styrt av en arvelig gruppe hanseater med forfatningsmessige privilegier. Jurister hadde etterhvert monopol p\xc3\xa5 de mektigste stillingene i staten._NEWLINE_Byen fikk et sterkt oppsving p\xc3\xa5 1800-tallet p\xc3\xa5 grunn av handelen med Amerika. I 1842 ble Hamburg \xc3\xb8delagt av en omfattende brann og byen med et romslig og \xc3\xa5pent preg._NEWLINE_Hamburg ble bispesete i 831. P\xc3\xa5 1000-tallet omfattet erkestiftet Hamburg-Bremen Nord-Tyskland og hele Norden. Kirken i Norge var underlagt Hamburg til 1153 da eget erkestift ble opprettet._NEWLINE_I 1955 var omkring 300.000 av byens 1,76 millioner innbyggere flyktninger.\n_START_SECTION_\nPolitikk\n_START_PARAGRAPH_\nHamburgs regjering kalles Senatet og ledes av F\xc3\xb8rsteborgermesteren. De \xc3\xb8vrige senatorene har vanlige ministerportef\xc3\xb8ljer. Bystatens parlament kalles Hamburgs borgerskap. B\xc3\xa5de Senatet og Hamburgs borgerskap holder til i Hamburg r\xc3\xa5dhus._NEWLINE_Det finnes 97 diplomatiske representasjoner i Hamburg.\n_START_SECTION_\nGeografi\n_START_PARAGRAPH_\nByen ligger hvor elvene Alster og Bille renner ut i Elben, 110\xc2\xa0km fra Nordsj\xc3\xb8en. Dagens grenser ble fastsatt i Loven om Stor-Hamburg fra 1937.\n_START_SECTION_\nEksklaver\n_START_PARAGRAPH_\nI tillegg tilh\xc3\xb8rer ogs\xc3\xa5 nordsj\xc3\xb8-\xc3\xb8yene Neuwerk, Scharh\xc3\xb6rn og Nigeh\xc3\xb6rn i Nationalpark Hamburgisches Wattenmeer denne delstaten, og disse blir administrert av Hamburg-Mitte.\n_START_SECTION_\nKultur og severdigheter\n_START_PARAGRAPH_\nHamburg har mer enn 40 teater- og konsertscener, 100 musikklubber, ca. 60 museer, omkring 280 musikkforlag og 200 musikkstudioer. Det finnes i byen 30 kinoer med alminnelig underholdningsprogram og dessuten spesialkinoer med seri\xc3\xb8st program (Programmkino). I sesongen 2005/2006 hadde kulturinstitusjoner i byen som er st\xc3\xb8ttet av det offentlige, 10,3 millioner bes\xc3\xb8kende.  I tillegg bor og arbeider mer enn 10 000 selvstendige kunstnere i byen.\n_START_SECTION_\nKirker\n_START_PARAGRAPH_\nDe fem st\xc3\xb8rste evangeliske kirkene i Hamburger kalles Hovedkirkene (tysk: Hauptkirchen). Det dreier seg om St. Michaelis-kirken gjerne kalt \xc2\xabMichel\xc2\xbb, St. Nikolai-kirken som er et fredsminnesmerke, St. Petri-kirken fra 1000-tallet, St. Jacobi-kirken fra 1200-tallet og St. Katharinen-kirken fra 1300-tallet._NEWLINE_St. Gertrud- kirken var forbildet ved byggingen av Trefoldighetskirken i Arendal.'